S4C - Wicipedia

# S4C

### Oddi wrth Wicipedia, y gwyddoniadur rhydd.

Logo S4C

Sianel deledu yn darlledu yn Gymraeg yw Sianel Pedwar Cymru (S4C). Fe ddechreuodd ddarlledu ar y 1af Tachwedd 1982.

Ei gyfrifoldeb yw darparu gwasanaeth yn yr iaith Gymraeg yn yr oriau brig. Cyn sefydlu S4C roedd Cymry Cymraeg yn ddibynnol ar raglenni achlysurol ar BBC Cymru ac HTV, yn aml yn hwyr yn y nos. Roedd hyn yn annerbyniol i'r Cymry Cymraeg ac i'r di-Gymraeg hefyd am fod rhaglenni Saesneg o weddill Prydain yn cael eu darlledu ar amseroedd gwahanol neu ddim o gwbwl.

Dros y 1970au bu ymgyrchwyr iaith yn brwydro dros gael gwasanaeth teledu Cymraeg. Gwrthodwyd talu'r trwydded deledu gan Gymry amlwg, torri fewn i stiwdios teledu a hyd yn oed dringo mastiau. Yn 1980 gwnaeth Gwynfor Evans fygwth mynd ar streic newyn ar ôl i Lywodraeth Margaret Thatcher fynd yn ol ar addewid a wnaethant i roi sianel Gymraeg i Gymru. Ar ôl i Gymry amlwg megis Archesgob Cymru ar y pryd, Cledwyn Hughes a Goronwy Daniel fynd i gyfarfod ag aelod o'r cabinet fe newidiodd Margaret Thatcher ei meddwl ac fe gytunwyd i sefydlu'r sianel.

'Dyw S4C ddim yn cynhyrchu rhaglenni ei hun, ond yn eu comisynu oddi wrth gwmniau annibynnol, ac mae gan y sianel enw da am gynhyrchu cartwnau megis SuperTed, Sam Tân, Shakespeare - The Animated Tales ac ati. Mae'r BBC yn cyflawni ei ddyletswydd cyhoeddus trwy gynhyrchu rhaglenni megis Pobol y Cwm a'r newyddion. Ar yr adegau pan nad yw S4C yn darlledu yn Gymraeg dangosir rhaglenni Channel 4 a gynhyrchir i weddill y Deyrnas Gyfunol.

## [golygu] Sianeli Digidol

Yn ogystal â'r signel analog a ddarlledir drwy Gymru, mae S4C yn darlledu'n ddigidol ar S4C Digidol, ac S4C2 sy'n darlledu cyfarfodydd Cynulliad Cenedlaethol Cymru.

Cyllidir y sianel drwy hysbysebion a chymorthdal oddi wrth adran Diwylliant, Cyfryngau a Chwaraeon y Llywodraeth.

## [golygu] Cysylltiad Allannol

- Gwefan S4C

Wedi dod o "http://cy.wikipedia.org../../../s/4/c/S4C_c447.html"

Categorïau tudalen: Sianeli teledu | Cymraeg

##### Views

- Erthygl
- Sgwrs
- Diwygiad cyfoes

##### Chwilio

##### Ieithoedd eraill

- English
- Español